泛照湖遊天章
作者：吳奎
朝代：宋

paragraphs: 愁霖不肯已，陰結彌二旬。
吾遊欲及時，秉燭出城門。
泛泛一舫航，密坐環親賓。
爽氣忽侵袂，重雲稍逡巡。
俄頃萬里晴，鬼魅伏清晨。
日光溜水態，照灼無涯垠。
輕煙緬以沒，微風飈然振。
菰蒲動幽響，撥刺驚潛鱗。
浮沈戲鷗鷺，蕩漾開萍蘋。
榜人發櫂歌，漁翁理罾緡。
激越自成態，瀟灑何其真。
清輝不可狀，野思徒紛紜。
弭棹山之阿，行行問吾民。
莓苔粘側逕，馬足絕纖塵。
青谿曲折度，茅屋經過頻。
川涂斗開闊，夷路夾松筠。
右轉聳雲構，廣除礱翠珉。
佛殿爍金碧，標牓自玉宸。
脩廊盤磴道，等級華堂新。
最後敞高閣，扃藏帝室珍。
冥心一薰拂，璨璨羅星辰。
大哉三聖筆，天縱妙入神。
名家數幾百，較古誰爲鄰。
山頭見塔影，樹杪排嶙峋。
直上遽登造，愛奇忘艱辛。
秋容媚虛曠，藹藹揚奇芬。
羣峰出圭角，萬象皆縷陳。
森爽翠欲滴，蒼茫寒襲人。
遠心窮碧海，逸興凌高旻。
躊躇下煙麓，盻眄行復詢。
僧言王右軍，遺蹟永和春。
蘭亭有曩基，墨池含漪淪。
書室閟靈像，五亭餘圓囷。
次第與探歷，畢景頤厥因。
簡累脫紛滓，遺榮終幅巾。
逍遥自得場，此節固離倫。
憤恥以寄傲，則非吾所遵。
凉飈拂脩竹，暮靄起長津。
纓佩顧爲忝，城郭宜爾親。
回首已遥碧，怳然塵世分。